En 1963 Otto Frank y a suya segunda muller, Fritzi (Elfriede Markowitz-Geiringer), establioron l'Anne Frank Fonds como que una organización de beneficencia, con base en Basilea, Suiza. O Fonds recauda diners pa donarlo a las causas que l'amenesten. Dimpués d'a suya muerte, Otto legó os dreitos sobre o Diario a ista institución, con a cláusula que os primers 80 000 francos suizos producius como beneficio cada anyo se distribuisen entre os suyos hereders, y que qualsiquier ingreso por alto d'ixa cantidat se destinase a o Fonds pa o suyo uso en os prochectos que os suyos administradors considerasen digno d'ixo. Proporciona, con caracter anyal, financiamiento pa o tractamiento medico d'os Chustos entre as nacions. S'ha esforzau por educar a os chovens contra o racismo y ha amprau beluns d'os manuscritos d'Ana Frank a o Museo Commemorativo de l'Holocausto d'os Estaus Unius en Washington, D. de C. pa una exposición en 2003. O suyo informe anyal pa ixe mesmo anyo dio bella cuenta d'o suyo esfuerzo pa realizar contribucions a libel global, con o suyo emparo a prochectos en Alemanya, Israel, India, Suiza, o Reino Uniu y os Estaus Unius.